Eksole. Pole midagi hullemat ja ohtlikumat kui kari hirmul inimesi, nii et püüa sina kuuldud mentaliteeti vältida ja mitte paanikaga kaasa minna. Kui üks hirmunud pilk kohtub teisega ja annab omakorda hirmulaine üle kolmandatele, tekibki kaos. Säilita oma isiklik kaine mõistus ja ära torma poodi makaroni järele, osta ikka tikku-soola-tatart ka 😀 Kuna me ei puutu igapäevaselt suure hirmuga kokku, ei oska enamik selle tundega midagi peale hakata, aga polegi tarvis. Koroona pole tiiger, kes põõsast kallale hüppaks. Luba endal hirmu tunda, aga lihtsalt ole ja analüüsi, toimeta targalt. Ära lase end mõjutada ja jää enda sisetundele kindlaks. Irratsionaalsest hirmust tehtud otsused on alati valed. Võta hirmu tundes kaks sekundit, tee paus, iseendaga taas kontakti saades kaob ka hirm. Ilmselt küll mitte koroona. See pole minu tsirkus ega minu ahvid, masskäitumine on alati rumal ja hirmul inimesed teevad tihti kahjuks rumalaid otsuseid.
#000004
Kui sa tunned enne magamajäämist ärevust ja ei suuda uinuda, mõtle nende asjade peale, mis sul elus kõik olemas on ja hästi on. Lammaste asemel loenda peas kõike head oma elus, et su kõrval on tore kaasa ja su maailma nunnum laps, mida sa päeval korda saatsid, et sul on kapis toitu ja katus pea kohal. Ära mõtle asjadele, mis puudu või halvasti ja kujutle endale järgmist hommikut ette, mis tundega sa tõused. Uskuge, uni tuleb ruttu, kui hakkad mõtlema, mille eest on sul tänulik olla.
#000006
Mida mina antud olukorrast õppinud olen? Kui enamus tormas poodidesse kaupa varuma, siis mina pole selleni veel jõudnud, aga peaksin. Praegu on hea hetk oma igapäevaelus mõningad korrektuurid teha – ma olen ammu juba mõelnud, et olen tüdinud igapäevasest mõtlemisest, mida me täna süüa teeme ja siis pärast otsustamist poest vajalik võtta. Kuu tagasi liitusin fitlapiga, sest sellel on jube ideaalne süsteem – paned oma pere menüü paika ja süsteem annab sulle toreda nimekirja, millega poodi minna. Ma hoiaksin igapäevaelus hulga aega kokku, kui ma end nüüd distsiplineeriks ja harjutaks koroonavalguses sisse iganädalase rutiini koju toitu varuda. Hoiab kokku nii aega kui ka raha, sest menüü on paigas ja üleliigset kraami pole vaja toidukorvi poetada. Mõelge teiegi selle peale (ilma paanikata), et tegelikult on see ju jube hea komme kord nädalas poes käia ja eelnevalt pere menüü läbi töötada.
#000007
Olen isiklikult ammu unistanud suurtest toiduvarudest kodus, kuid minu enda kasvatatud varudest! Mõni aasta tagasi pidasin aiamaad, aga tuul viis me kasvuhoone minema ja nii on see teema viimastel suvedel tiheda graafiku kõrvalt soiku jäänud. Küll aga olen varunud kohalike korilaste käest head ja paremat – nii on praegugi sügavkülmas kotitäite viisi metsmustikaid, mida mu hoolega hambaid kasvatav tütar armastab igapäevaselt igemetele külma saamiseks närida. Mõni mamm rändab ikka enda suhu ka, nii et maru vitamiinipomm jällegist, mida apteegipurgist vast ei saa. Nii et koduõppel, kodukontoris olevad inimesed – äkki on see kevad hea aeg valmistada ette aiamaa, ehitada kasvuhoone ja isiklike toiduvarude ja värske kraami nimel veidi pingutada? Mina küll plaanin sel aastal oma aiamaamajanduse korralikult käivitada, et igasugu head ja paremat nii keldrisse kui sügavkülma varuda. Ja aiamaal toimetades saab sügiseks äkki D-vitamiini varusid ka täiendada, nii et ei pea jälle ravimifirmasid nuumama nende õlipärlikeste ostmisega.
#000010
Maailm pöörleb ikka edasi, loodus teeb oma keerdkäike ja jep, see kährik on täiesti elus – sattus lihtsalt valel ajal valesse kohta.
#000012
Möödunud pühapäeval trotsisime Indyga jäist tuult ja kondasime krossirajal ringi – läheb ikka veel aega enne kui sinna toimetama pääseme.
#000016